Eesti Kontsert toob Eestisse Iisraeli Filharmoonikud ja maestro Zubin Mehta
Eesti Kontserdi hooaja 2014/2015 avab kaalukas suursündmus: 20. septembril esineb Estonia kontserdisaalis Iisraeli Filharmooniline Orkester oma muusikadirektori Zubin Mehta juhatusel. Külalised toob Eestisse kontserdireis, mille raames esinetakse veel Bratislavas, Budapestis, Prahas, Tamperes ja Vilniuses. Tallinnas esitatakse Pjotr Tšaikovski VI sümfoonia h-moll op. 74 „Pateetiline” ja Richard Straussi sümfooniline poeem „Kangelase elu” op. 40.
Maailma juhtivate sümfooniaorkestrite hulka kuuluvate Iisraeli Filharmoonikute esinemised on kõrghetked ka kõige nimekamatel festivalidel ja kontserdisaalides. 1936. aastal asutatud orkestri esimest kontserti juhatas Arturo Toscanini, filharmoonikute ajaloos on olulisel kohal olnud koostöö Leonard Bernsteini ja Kurt Masuriga. Alates 1977. aastast on Iisraeli Filharmoonikute muusikadirektor Zubin Mehta, meie ajastu suur dirigent. Ka Zubin Mehta on Eesti publiku ees esmakordselt. Iisraeli Filharmoonikute kõrval on Mehta olnud aastaid Los Angelesi Filharmoonikute ja Baieri Riigiooperi peadirigent. New Yorgi Filharmoonikute ees juhatas ta peadirigendina üle tuhande kontserdi. Publik kogu maailmas tunneb ja hindab Mehtat tänu globaalsetele muusikasündmustele nagu kolme tenori kontsert, „Tosca” esitus teose ajaloolistes toimumispaikades Roomas, „Turandot” Pekingi Keelatud Linnas või neli Viini uusaastakontserti.